เคาะค่าต๋งแบงก์ได้ข้อสรุปรอโต้งแถลงบ่ายโมง
ธปท.เผยผลหารือเก็บค่าธรรมเนียมใช้หนี้กองทุนได้ข้อสรุปแล้วรอกิตติรัตน์แจ้งครม.ก่อนแถลงช่วงบ่ายโมง
13 ก.พ. 2555

ธปท.เผยผลหารือเก็บค่าธรรมเนียมใช้หนี้กองทุนได้ข้อสรุปแล้วรอกิตติรัตน์แจ้งครม.ก่อนแถลงช่วงบ่ายโมง
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า การประชุมหารือเรื่องการเก็บเงินนำส่งจากฐานเงินฝากตามพรก.ปรับปรุงการบริหารหนี้เงินกู้ที่กระทรวงการคลังกู้เพื่อช่วยเหลือกองทุนเพื่อการพัฒนา และฟื้นฟูระบบสถาบันการเงิน พ.ศ.2555 เพื่อนำเงินไปใช้หนี้กองทุนฟื้นฟู 1.14ล้านล้านบาท ร่วมกับสมาคมธนาคารไทย และนายกิตติรัตน์  ณ ระนอง รองนายกรัฐมนตรี และรมว.คลังเมื่อเช้าวันนี้ได้ข้อสรุปร่วมกันทุกฝ่ายแล้ว ซึ่งรายละเอียดอัตราการเก็บเงิน รวมถึงแนวทางในการปฎิบัติตามมพรก.นายกิตติรัตน์ จะเป็นผู้แถลงรายละเอียดด้วยตัวเอง



ประสาร ไตรรัตน์วรกุล
สำหรับหารือครั้งนี้ ทางฝั่งตัวแทนของสมาคมธนาคารไทย อาทิ นายชาติศิริ โสภณพนิช กรรมการผู้จัดการใหญ่ ธนาคารกรุงเทพ นายอภิศักดิ์ ตันติวรวงศ์ กรรมการผู้จัดการใหญ่ธนาคารกรุงไทย นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ ต่างปฎิเสธที่จะตอบคำถามเรื่องอัตราการการเก็บเงิน และเงื่อนไขอื่นๆด้าน ธวัชชัย ยงกิตติกุล เลขาธิการสมาคมธนาคารไทย กล่าวเพียงสั้นๆว่า สาเหตุที่ยังไม่มีการแถลงทันทีหลังการประชุมเนื่องจากนายกิตติรัตน์จะนำข้อสรุปในการหารือครั้งนี้เข้าที่ประชุมครม.วันนี้ก่อน และจะมีการแถลงในเวลา ประมาณ 13.00น.ส่วนการเตรียมมาชุมนุมของคณะศิษย์หลวงตามหาบัวเพื่อมาเรียกร้องทวงถามเงินบริจาคประมาณ 10ล้านเหรียญสหรัฐ และทองคำอีก13ตันกับทางธปท.ว่าได้รับผลตอบแทนอย่างไร และมีการนำไปใช้อย่างไร นายประสาร กล่าวว่า จำนวนเงินดังกล่าวธนาคารแห่งประเทศไทยมีการบริหารอย่างเปิดเผย ซึ่งรายละเอียดของเงินบริจาค และทองคำมีการรายงานในเว็บไซต์ของธปท.อยู่แล้วสามารถตรวจสอบได้